Христо Радевски
Ще мине време

chitanka.info

Ти работа днес чудна свърши,

ти малко дъбче посади.

То няма корени,

ни върше

в пръстта безпомощно седи.

И щом си му такъв приятел,

и занапред го ти пази

от неразумните рогати,

от зайци, свини и кози.

А слънцето ще го калява

и ласкавият чернозем

храна и влага ще му дава

и ще расте то ден по ден.

Ще мине време

и ще стане

дъб тъмен,

мощен и клонат.

Ще пеят пойни птици там и

зелени листи ще шумят.

И ще се случва често пъти

човек —

на сянка се отбил —

да промълви:

— Честит да бъде

тоз, който го е посадил!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.